
PËR MIRATIMIN E MARRËVESHJES SË BASHKËPUNIMIT, NDËRMJET KQZ-së 
DHE KKRT-sё, PËR ZGJEDHJET PËR ORGANET E QEVERISJES VENDORE 
TË datës 8.5.2011

Komisioni Qendror i Zgjedhjeve, në mbledhjen e datës 16.2.2011, me pjesëmarrjen e:
Arben  Ristani 		kryetar
Hysen Osmanaj		anëtar
Klement Zguri		anëtar
Vera Shtjefni		anëtare,
në mbështetje të nenit 21 pika 1 dhe nenit 85 pika 1 të ligjit nr.10 019, datë 29.12.2008 “Kodi Zgjedhor i Republikës së Shqipërisë”, 

VENDOSI:

Të miratojë “Marrëveshjen e bashkëpunimit, ndërmjet Komisionit Qendror të Zgjedhjeve dhe Këshillit Kombëtar të Radios dhe Televizionit, për zgjedhjet për organet e qeverisjes vendore  të vitit 2011”. 

Ky vendim hyn në fuqi menjëherë.
KryetarI 
 Arben Ristani 


MARRËVESHJE BASHKËPUNIMI
Për monitorimin e fushatës sё zgjedhjeve për Organet e Qeverisjes Vendore të datës 8.5.2011 

Sot më datë 22.2.2011, midis Këshillit Kombëtar të Radios dhe Televizionit (KKRT) dhe Komisionit Qendror të Zgjedhjeve (KQZ), të quajtura “palë” këtu dhe më poshtë, në bazë dhe për zbatim të nenit 85 të ligjit nr.10 019, datë 29.12.2008, nënshkruhet kjo marrëveshje bashkëpunimi. 
Palët në këtë marrëveshje bien dakord sa më poshtë:

Neni 1

Qëllimi i kësaj marrëveshjeje është angazhimi i palëve, në përputhje me detyrimet përkatëse ligjore, për përcaktimin e rregullave, për shfrytëzimin e kapaciteteve njerëzore dhe teknike të KKRT-së, për nevojat e monitorimit të fushatës zgjedhore, në radion dhe televizionin publik dhe privat, në funksion të zgjedhjeve për organet e qeverisjes vendore të vitit 2011. 
 
Neni 2

Palët në këtë marrëveshje bashkëpunimi veprojnë në përputhje me ligjin nr.8410, datë 30.9.1998 “Për radion dhe televizionin publik dhe privat në Republikën e Shqipërisë”, të ndryshuar dhe ligjin nr.10 019, datë 29.12.2008 “Kodi Zgjedhor i Republikës së Shqipërisë”.

Neni 3

Këshilli Kombëtar i Radios dhe Televizionit merr përsipër: 
a) Të vendosë në dispozicion të Bordit të Monitorimit të Medias (BMM) studion e monitorimit me pajisjet teknike për monitorim, si dhe personelin teknik dhe monitorues përkatës.
b) Të vërë në dispozicion të BMM-së ambiente të mjaftueshme për kryerjen e monitorimit.

Neni 4

KQZ-ja merr përsipër shpenzimet financiare për pagesën e personelit që do të angazhohet për monitorim.

Neni 5

KKRT-ja merr përsipër të bëjë regjistrimin e programeve në mënyrë digjitale për 15 (pesëmbëdhjetë) operatorë televizivë dhe në mënyrë analoge për 2 (dy) operatorë radiofonikë. Për regjistrimin e programeve të transmetuara nga operatorët radiotelevizivë vendorë, të bëjë regjistrime me sondazhe. 
Neni 6

Për respektimin e të drejtave dhe detyrimeve, që burojnë nga kjo marrëveshje, palët veprojnë në bazë të kompetencave që u njeh ligji. Në këtë kuadër, KKRT-ja njeh rolin drejtues të Komisionit Qendror të Zgjedhjeve për monitorimin e operatorëve radiotelevizivë, në nivel kombëtar dhe vendor, dhe angazhohet për realizimin e detyrave që burojnë nga kjo marrëveshje bashkëpunimi. 

Neni 7

Kjo marrëveshje hyn në fuqi në momentin e nënshkrimit nga palët dhe botohet në Fletoren Zyrtare.

Tiranë më 22.2.2011

PËR KËSHILLIN KOMBËTAR TË RADIOS              Për  KomisiOnin Qendror 
                               DHE TELEVIZIONIT                          të Zgjedhjeve
                                     KRYETARE                                         Kryetari 

                         Edlira Bushati                                    Arben Ristani
